作者:錢起
標題:登玉山諸峰，偶至悟真寺
內容:郭南雲水佳，訟簡野情發。紫芝每相引，黃綬不能絏。稍入石門幽，始知靈境絕。冥搜未寸晷，仙徑俄九折。蟠木蓋石樑，崩巖露雲穴。數峰拔昆侖，秀色與空澈。玉氣交晴虹，桂花留曙月。半巖採瑉者，一點如片雪。真賞無前程，奇觀寧暫輟。更聞東林磬，可聽不可說。興中尋覺化，寂爾諸象滅。